5 แหล่งท่องเที่ยวระดับโลกได้รับมาตรฐาน Sha plus พร้อมรับนักท่องเที่ยวช่วงคริสต์มาส  ปีใหม่  สร้างความเชื่อมั่นแก่นักท่องเที่ยว
นายวีรศักดิ์ ศรีสัจจัง หัวหน้าอุทยานแห่งชาติหมู่เกาะลันตา จังหวัดกระบี่ เปิดเผยถึงความพร้อมในการเปิดแหล่งท่องเที่ยวในพื้นที่รับผิดชอบ ภายหลังจากที่รัฐบาลมีนโยบายให้เปิดประเทศวันที่ 1 พฤศจิกายนที่ผ่านมา ให้นักท่องเที่ยวชาวไทย สามารถเดินทางเข้ามาท่องเที่ยวในพื้นที่จังหวัดกระบี่ได้ และนักท่องเที่ยวชาวต่างชาติ สามารถเดินทางเข้ามาในประเทศและท่องเที่ยวในพื้นที่จังหวัดกระบี่ได้ โดยไม่ต้องมีการกักตัวแต่ต้องได้รับการฉีดวัคซีนครบ ตามกระทรวงสาธารณสุขกำหนด ทั้งให้ถือปฏิบัติตามมาตรการป้องกันการแพร่ระบาดของโรคติดเชื้อไวรัสโควิด -19 อย่างเคร่งครัด จนถึงขณะนี้ทางอุทยานแห่งชาติหมู่เกาะลันตามีความพร้อมที่จะรับนักท่องเที่ยว ที่เข้ามาท่องเที่ยวในช่วงหน้าไฮซีซั่น เทศกาลปีใหม่และช่วงเทศกาลคริสต์มาส ซึ่งอุทยานแห่งนี้ได้มาตรฐานชาพลัส มีมาตรฐานเรื่องความปลอดภัยในเรื่องเกี่ยวกับโรคระบาดไวรัสโควิด -19 และมีมาตรฐานในเรื่องการดูแลความปลอดภัยในชีวิตและทรัพย์สินของนักท่องเที่ยวหัวหน้าอุทยานแห่งชาติหมู่เกาะลันตา  กล่าวว่า  จุดเด่นของแหล่งท่องเที่ยวในเขตพื้นที่รับผิดชอบของ อุทยานแห่งชาติหมู่เกาะลันตา จังหวัดกระบี่ ที่นักท่องเที่ยวชาวไทยและชาวต่างชาติชอบและเป็นไฮไลท์ ที่นักท่องเที่ยวนิยมเป็นจำนวนมากคือ เกาะรอก เกาะไหง แหลมตะโหนด ซึ่งอยู่ใกล้กับสำนักงานอุทยานดังกล่าว และเป็นที่ตั้งของกระโจมไฟ เกาะห้า และเกาะหินแดงหินม่วง ซึ่งเป็นแหล่งดำน้ำลึกที่มีชื่อเสียงโด่งดังระดับโลก โดยแหล่งท่องเที่ยวดังกล่าวมีเจ้าหน้าที่ประจำอยู่ทุกจุดในการเฝ้าระวังดูแลนักท่องเที่ยวที่เข้ามาท่องเที่ยว เพื่อต้องการให้นักท่องเที่ยวเข้ามาเที่ยวแล้วมีความสุขและได้รับความปลอดภัยในชีวิตและทรัพย์สิน  เกี่ยวกับมาตรการป้องกันการติดเชื้อและการแพร่ระบาดของโรคติดเชื้อไวรัสโควิด -19 มีจุดคัดกรองตามคำสั่งของศูนย์อำนวยการบริหารสถานการณ์โรคติดเชื้อไวรัสโควิด -19 ได้ประกาศว่ามาท่องเที่ยวแล้วมีความปลอดภัยจากโรคดังกล่าว โดยภาพรวมมีความพร้อมร้อยเปอร์เซ็นต์ ส่วนการรองรับจำนวนนักท่องเที่ยวที่เข้ามานั้น ตามมาตรการของกรมอุทยานแห่งชาติสัตว์ป่าและพันธุ์พืช กระทรวงทรัพยากรธรรมชาติและสิ่งแวดล้อม ที่ได้ประกาศซีซีในการจำกัดจำนวนนักท่องเที่ยวแต่ละจุดเรามีจำนวนจำกัดแต่ละพื้นที่ของแหล่งท่องเที่ยวที่รับผิดชอบ เช่นที่แหลมตะโหนด ประมาณต่อช่วงเวลา  476 คน เกาะรอก ซึ่งมีกิจกรรมเกี่ยวกับการดำน้ำลึกและดำน้ำตื้น รวมถึงกิจกรรมเล่นน้ำตามชายหาด และเดินเล่น ประมาณเกือบ 1,000 คน เพราะมีพื้นที่ขนาดใหญ่และกว้างขวาง มีศูนย์บริการนักท่องเที่ยว ห้องน้ำ ห้องสุขา มีชุดไลฟ์การ์ด คอยดูแลนักท่องเที่ยว ทั้งมีโป๊ะรองรับนักท่องเที่ยวที่เข้ามาเที่ยวยังเกาะรอกได้อย่างสะดวกและปลอดภัย  สร้างความมั่นใจแก่นักท่องเที่ยว